அணிகள் இணைப்பையடுத்து, எடப்பாடி பழனிசாமிக்கு அளித்து வந்த ஆதரவை திரும்பப் பெறுவதாக ஆளுநரிடம் 19 எம்.எல்.ஏ-க்கள் கடிதம் அளித்தனர். முதல்வர், அரசின் மீது ஊழல் புகார்களைக் கூறி, தங்கள் ஆதரவை 18 எம்.எல்.ஏ-க்களும் திரும்பப் பெற்றிருக்கிறார்கள். எடப்பாடி பழனிசாமி மீதும், அரசு மீதும் நம்பிக்கை இல்லை எனச்சொல்லி ஆதரவை வாபஸ் பெற்ற கையோடு, புதுச்சேரி சொகுசு விடுதிக்குச் சென்றனர் 19 எம்.எல்.ஏ-க்களும். இதையடுத்து எடப்பாடி அரசு பெரும்பான்மை இழந்துவிட்டதாகவும், பெரும்பான்மை நிரூபிக்க உத்தரவிட வேண்டும் என்றும் எதிர்க்கட்சிகள் வலியுறுத்தின. அடுத்தடுத்த நாள்களுக்கு ஆளுநரிடம் இதை எதிர்க்கட்சிகள் வலியுறுத்த... 'இது அ.தி.மு.க.வின் உட்கட்சிப் பூசல், இதில் நான் தலையிட முடியாது' எனப் பின்வாங்கினார் ஆளுநர்.